દિલ્હીમાં ભાજપ આયોજિત મુખ્યપ્રધાનોની બેઠકમાં આગામી લોકસભાની ચૂંટણીના પરિપ્રેક્ષ્યમાં ચર્ચા- વિચારણા કરવામાં આવી હતી. આગામી ચૂંટણી માટે વિપક્ષની મહાગઠબંધનની યોજનાને લક્ષમાં રાખીને ભાજપ પોતાની ચૂંટણી વિષયક રણનીતિમાંં કશી કસર છોડવા માગતું નથી. નવી દિલ્હીમાં દીન દયાલ માર્ગ સ્થિત ભારતીય જનતા પક્ષના મુખ્ય કાર્યાલયમાં યોજાઈ રહેલી આ બેઠક વડાપ્રધાન નરેન્દ્ર મોદી અને ભાજપના રાષ્ટ્રીય પ્રમુખ અમિત શાહની હાજરીમાં યોજાય છે. વળી આ વરસના અંતે મધ્યપ્રદેશ, છત્તીસગઢ , રાજસ્થાનમાં વિધાનસભાની ચૂંટણી થવાની છે. એ ચૂંટણીના પરિણામોની અસર 2019ની લોકસભાની ચૂંટણીમાં અવશ્ય પડવાની છે. આ વાત ભાજપના સુજ્ઞ નેતાઓ સારી રીતે જાણે છે. લોકસભાની ચૂંટણીને લક્ષમાં રાખીને થનારા પ્રચાર- કાર્યક્રમોની રૂપરેખા નક્કી કરવા, ચૂંટણીની રણનીતિ , ગઠબંધનની નીતિ આદિ અનેક પાસાઓ પર વ્યાપકસ્તરે ચર્ચા કરાશે .